b'\n_START_ARTICLE_\nLinia Curzon\n_START_PARAGRAPH_\nLinia Curzon a fost o linie de demarca\xc8\x9bie propus\xc4\x83 la sf\xc3\xa2r\xc8\x99itul Primului R\xc4\x83zboi Mondial  de c\xc4\x83tre Consiliul Suprem Aliat \xc3\xaentre A doua Republic\xc4\x83 Polonez\xc4\x83 \xc8\x99i Rusia Bol\xc8\x99evic\xc4\x83. Aceast\xc4\x83 linie trebuie s\xc4\x83 reprezinte baza de discu\xc8\x9bie pentru trasarea frontierei dintre cele dou\xc4\x83 state. La sf\xc3\xa2r\xc8\x99itul primei conflagra\xc8\x9bii mondiale, a izbucnit Revolu\xc8\x9bia Rus\xc4\x83 din 1917 iar Imperiul Rus s-a pr\xc4\x83bu\xc8\x99it. Teritoriile fostului imperiu au fost devastate de R\xc4\x83zboiul Civil Rus. Mai multe \xc8\x9bari, printre acestea \xc8\x99i Polonia, s-au folosit de aceast\xc4\x83 ocazie pentru ca s\xc4\x83-\xc8\x99i declare independen\xc8\x9ba. Ostilit\xc4\x83\xc8\x9bile \xc3\xaentre polonezi \xc8\x99i bol\xc8\x99evici au izbucnit \xc3\xaen momentul \xc3\xaen care trupele lor, \xc3\xaenaint\xc3\xa2nd din direc\xc8\x9bii opuse \xc3\xaen opera\xc8\x9biuni de cucerire a controlului asupra teritoriilor Ober Ost din m\xc3\xa2inile trupelor germane \xc3\xaen retragere, s-au \xc3\xaent\xc3\xa2lnit \xc3\xaen ora\xc8\x99ul Mast\xc3\xae._NEWLINE_Consiliul Suprem Aliat a \xc3\xaens\xc4\x83rcinat \xe2\x80\x9eComisia pentru Problemele Poloneze\xe2\x80\x9d s\xc4\x83 schi\xc8\x9beze un set de recomand\xc4\x83ri cu privire la grani\xc8\x9bele r\xc4\x83s\xc4\x83ritene ale Poloniei. Alia\xc8\x9bii au formulat de mai multe ori \xc3\xaen timpul r\xc4\x83zboiului propuneri cu privire la trasarea grani\xc8\x9belor, cea mai important\xc4\x83 fiind nota ministrului de externe britanic  Lord Curzon of Kedleston trimis\xc4\x83 guvernului sovietic. Taberele aflate \xc3\xaen conflict au respins pe r\xc3\xa2nd propunerile aliate atunci c\xc3\xa2nd situa\xc8\x9bia militar\xc4\x83 le era favorabil\xc4\x83, iar notele Alia\xc8\x9bilor nu a jucat niciun rol \xc3\xaen cadrul procesului de stabilire a grani\xc8\x9bei polono-sovietice \xc3\xaen 1921. \xc3\x8en schimb, Pacea de la Riga i-a asigurat Poloniei un c\xc3\xa2\xc8\x99tig teritorial de aproximativ 13.500\xc2\xa0km\xc2\xb2 \xc8\x99i o grani\xc8\x9b\xc4\x83 situat\xc4\x83 250\xc2\xa0km mai la est fa\xc8\x9b\xc4\x83 de propunerea lordului Curzon._NEWLINE_Linia Curzon se suprapunea cu aproxima\xc8\x9bie pe grani\xc8\x9ba stabilit\xc4\x83 \xc3\xaentre Regatul Prusiei \xc8\x99i Imperiul Rus \xc3\xaen 1797, dup\xc4\x83 cea de-a treia \xc3\xaemp\xc4\x83r\xc8\x9bire a Poloniei, care era ultima grani\xc8\x9b\xc4\x83 recunoscut\xc4\x83 de Regatul Unit. Linia Curzon urm\xc4\x83rea \xc3\xaen general o grani\xc8\x9b\xc4\x83 etnic\xc4\x83 \xe2\x80\x93 regiunile de la vest de aceasta erau locuite de o majoritate absolut\xc4\x83 polonez\xc4\x83, \xc3\xaen vreme ce regiunile din est erau locuite de ucraineni, belaru\xc8\x99i, polonezi, evrei \xc8\x99i lituanieni. Teritoriul ocupat \xc3\xaen 1920 \xc3\xaen nord-est, \xc3\xaentr-o regiune locuit\xc4\x83 \xc3\xaen majoritate de lituanieni, a dus la apari\xc8\x9bia unui conflict mocnit \xc3\xaentre Polonia \xc8\x99i Lituania._NEWLINE_Linia Curzon a avut dou\xc4\x83 versiuni pentru zona de sud, A \xc8\x99i B. Cele dou\xc4\x83 versiuni difereau prin alocarea regiunii ora\xc8\x99ului Liov (Poloniei \xc3\xaen cazul versiunii B)._NEWLINE_Linia Curzon a fost un factor geopolitice \xc3\xaen timpul celei de-a doua conflagra\xc8\x9bii mondiale, c\xc3\xa2nd Stalin a reu\xc8\x99it s\xc4\x83 ob\xc8\x9bin\xc4\x83 recunoa\xc8\x99terea ei drept grani\xc8\x9b\xc4\x83 dintre Polonia \xc8\x99i URSS. De-a lungul unei bune p\xc4\x83r\xc8\x9bi a r\xc4\x83zboiului, p\xc3\xa2n\xc4\x83 la Conferin\xc8\x9ba de la Teheran, guvernul britanic nu a fost de acord ca viitoarea grani\xc8\x9b\xc4\x83 estic\xc4\x83 a Poloniei s\xc4\x83 fie mutat\xc4\x83 spre vest pe Linia Curzon. Pozi\xc8\x9bia lui Churchill s-a schimbat dup\xc4\x83 victoria sovietic\xc4\x83 din B\xc4\x83t\xc4\x83lia de la Kursk. Dup\xc4\x83 ajungerea la un acord verbal \xc3\xaen timpul Conferin\xc8\x9bei de la Teheran, confirmat\xc4\x83 mai apoi \xc3\xaen timpul Conferin\xc8\x9bei de la Ialta, cei trei mari - Roosevelt, Churchill \xc8\x99i Stalin - au emis o declara\xc8\x9bie oficial\xc4\x83 prin care recuno\xc8\x99teau Linia Curzon, cu o abatare de 5 p\xc3\xa2n\xc4\x83 la 8\xc2\xa0km, drept grani\xc8\x9ba estic\xc4\x83 a Poloniei cu URSS. C\xc3\xa2nd Churchill a propus ca Polonia s\xc4\x83 primeasc\xc4\x83 o parte a Gali\xc8\x9biei r\xc4\x83s\xc4\x83ritene, inclusiv ora\xc8\x99ul Liov (conform variantei B), Stalin s-a opus, afirm\xc3\xa2nd c\xc4\x83 Uniunea Sovietic\xc4\x83 nu este dispus\xc4\x83 s\xc4\x83 accepte o suprafa\xc8\x9b\xc4\x83 mai mic\xc4\x83 dec\xc3\xa2t ceea pe care guvernul britanic fusese de acord \xc3\xaen mai  multe r\xc3\xa2nduri p\xc3\xa2n\xc4\x83 atunci. Aranjamentele finale ale alia\xc8\x9bilor au implicat o anumit\xc4\x83 compensare teritorial\xc4\x83 pentru Polonia \xe2\x80\x93 incorporarea de c\xc4\x83tre aceasta din urm\xc4\x83 a unor regiuni care fuseser\xc4\x83 controlate \xc3\xaen perioada interbelic\xc4\x83 de Germania, a\xc8\x99a-numitele Teritorii Recuperate. Astfel, \xc3\xaen zilele noastre, grani\xc8\x9bele dintre Polonia, pe de-o parte, \xc8\x99i Ucraina \xc8\x99i Belarus, pe de alt\xc4\x83 parte, corespund cu oarecare aproxima\xc8\x9bie Liniei Curzon.\n_START_SECTION_\nIstoric\n_START_PARAGRAPH_\nLa sf\xc3\xa2r\xc8\x99itul Primului R\xc4\x83zboi Mondial, Alia\xc8\x9bii au fost de acord c\xc4\x83 re\xc3\xaenfiin\xc8\x9barea unui stat independent polonez trebuie realizat\xc4\x83 prin unirea teritoriilor care fuseser\xc4\x83 parte ale fostelor imperii Rus, Austro-Ungar \xc8\x99i German. Unul dintre cele 14 puncte ale Pre\xc8\x99edintelui Statelor Unite ale Americii, Woodrow Wilson, prevedea crearea unui stat polonez independent, care s\xc4\x83 includ\xc4\x83 teritoriile locuite \xc3\xaen majoritate de polonezi, care s\xc4\x83 asigure un acces liber \xc8\x99i sigur la mare. Articolul 87 al Tratatului de la Versailles stipula ca frontierele Poloniei s\xc4\x83 nu fie stabilite cu ocazia semn\xc4\x83rii acestui acord, ci s\xc4\x83 fie determinate ulterior de Principalele Puteri Aliate \xc8\x99i Asociate. \xc3\x8en conformitate cu aceste declara\xc8\x9bii, Consiliul Suprem Aliat a \xc3\xaens\xc4\x83rcinat Comisia pentru Afaceri Poloneze s\xc4\x83 determine frontierele r\xc4\x83s\xc4\x83ritene ale Poloniei delimit\xc3\xa2nd regiunile \xc3\xaen care polonezii erau majoritari. Comisia \xc8\x99i-a expus recomand\xc4\x83rile pe 22 aprilie. Frontiera propus\xc4\x83 de aceast\xc4\x83 comisie era apropiat\xc4\x83 de grani\xc8\x9ba Poloniei Congresului din secolul al XIX-lea._NEWLINE_Consiliul Suprem Aliat a continuat s\xc4\x83 dezbat\xc4\x83 problema grani\xc8\x9belor Poloniei pentru mai multe luni. Pe 8 decembrie, Consiliul a publicat o hart\xc4\x83 \xc8\x99i o descriere a frontierei \xc8\x99i a anun\xc8\x9bat c\xc4\x83 recunoa\xc8\x99te Poloniei dreptul s\xc4\x83 organizeze administra\xc8\x9bia civil\xc4\x83 \xc3\xaen teritoriile fostului Imperiu Rus situate la vest de grani\xc8\x9ba a\xc8\x99a cum fusese stipulat\xc4\x83 \xc3\xaen document. \xc3\x8en acela\xc8\x99i timp, declara\xc8\x9bia afirma c\xc4\x83 sus-numitul Consiliu nu \xc3\xaencerca s\xc4\x83 aduc\xc4\x83 atingere prevederilor care trebuiau \xc3\xaen viitor s\xc4\x83 defineasc\xc4\x83 frontierele estice ale Poloniei \xc8\x99i c\xc4\x83 drepturile Poloniei asupra teritoriilor de la vest de linia numit\xc4\x83 mai \xc3\xaenainte sunt recunoscute ca inalienabile. Anun\xc8\x9bul nu a avut un efect imediat, de\xc8\x99i Polonia a fost anun\xc8\x9bat\xc4\x83 cu privire la punctul de vedere al Alia\xc8\x9bilor \xc3\xaen august 1919, punct de vedere pe care Var\xc8\x99ovia l-a ignorat de altfel._NEWLINE_Armata polonez\xc4\x83 a \xc3\xaenceput mar\xc8\x99ul spre vest, cucerind Kievul \xc3\xaen mai 1920. Dup\xc4\x83 acest succes a urmat o contraofensiv\xc4\x83 sovietic\xc4\x83 puternic\xc4\x83, care l-a obligat pe premierul polonez W\xc5\x82adys\xc5\x82aw Grabski s\xc4\x83 cear\xc4\x83 sprijinul Alia\xc8\x9bilor occidentali \xc3\xaen iulie. Presiunile politice \xc8\x99i militare i-au obligat pe polonezi s\xc4\x83 accepte retragerea la vest de linia stabilit\xc4\x83 de alia\xc8\x9bi \xc3\xaen 1919 \xc8\x99i un armisti\xc8\x9biu \xc3\xaen Gali\xc8\x9ba. Pe 11 iulie 1920, George Curzon a semnat o telegram\xc4\x83 destinat\xc4\x83 guvernului bol\xc8\x99evic prin care propunea \xc3\xaencetarea focului de-a lungul unei linii care avea s\xc4\x83 primeasc\xc4\x83 numele ministrului  britanic de externe._NEWLINE_Propunerile lui Curzon din iulie 1920 difereau de cele din decembrie 1919 prin dou\xc4\x83 puncte semnificative. Nota din decembrie nu con\xc8\x9binea nicio referin\xc8\x9b\xc4\x83 la Gali\xc8\x9bia, de vreme ce la acea vreme ea mai f\xc4\x83cea \xc3\xaenc\xc4\x83 parte din Imperiul Austro-Ungar \xc8\x99i nu din cel Rus \xc8\x99i nici la disputa polonezo-lituanian\xc4\x83 asupra regiunii Vilnius, deoarece aceste frontiere erau demarcate la acele vremuri prin Linia Foch. Nota din iulie 1920 \xc3\xaencerca s\xc4\x83 rezolve disputa polono-lituanian\xc4\x83 prin men\xc8\x9bionarea unei linii de demarca\xc8\x9bie care se \xc3\xaentindea de la Grodno la Vilnius (Wilno) \xc8\x99i de acolo spre nord spre Daugavpils (Letonia). Tot acum a fost men\xc8\x9bionat\xc4\x83 \xc8\x99i problema Gali\xc8\x9biei, unde erau discutate variantele Liniai A sau a Liniei B. Nota sublinia c\xc4\x83 este de preferat acceptarea Liniei A, care l\xc4\x83sa Liovul \xc8\x99i regiunea \xc3\xaenconjur\xc4\x83toare sub controlul bol\xc8\x99evicilor. Aceast\xc4\x83 linie nu corespundea liniei de \xc3\xaencetare a focului \xc3\xaen Gali\xc8\x9bia acceptat\xc4\x83 de Grabski \xc8\x99i a devenit surs\xc4\x83 de disput\xc4\x83._NEWLINE_Pe 17 iulie, sovieticii au respins nota, iar Gheorghi Cicerin, reprezentantul sovietelor, a justificat aceast\xc4\x83 pozi\xc8\x9bie prin opozi\xc8\x9bia fa\xc8\x9b\xc4\x83 de intereselor britanicilor fa\xc8\x9b\xc4\x83 de semnarea unui tratat de pace care i-ar fi dezavantajat pe ru\xc8\x99i. \xc3\x8en acela\xc8\x99i timp, demnitarul sovietic s-a ar\xc4\x83tat dispus s\xc4\x83 negocieze doar dac\xc4\x83 Polonia cerea \xc3\xaenceperea tratativelor. \xc3\x8en acele momente, sovieticii erau dispu\xc8\x99i s\xc4\x83 acorde condi\xc8\x9bii mai bune polonezilor dec\xc3\xa2t cele oferite celor din urm\xc4\x83 de c\xc4\x83tre ministrul Curzon. \xc3\x8en august, polonezii au ob\xc8\x9binut o victorie r\xc4\x83sun\xc4\x83toare \xc3\xaempotriva sovieticilor \xc3\xaen fa\xc8\x9ba por\xc8\x9bilor Var\xc8\x99oviei, iar bol\xc8\x99evicii au fost obliga\xc8\x9bi s\xc4\x83 se retrag\xc4\x83. \xc3\x8en timpul contraofensivei care a urmat, guvernul polonez a declarat nul acordul semnat de Grabski cu privire la linia de \xc3\xaencetarea focului pe motiv c\xc4\x83 alia\xc8\x9bii occidentali nu au asigurat nici un fel de protec\xc8\x9bie. Sovieticii au acceptat \xc3\xaen timpul negocierilor de la Riga din 1921 existen\xc8\x9ba unei frontiere mult mai la est de Linia Curzon. Polonia primea controlul asupra unei mari p\xc4\x83r\xc8\x9bi a guberniei Vilna, inclusiv a ora\xc8\x99ului Wilno (Vilnius), a Gali\xc8\x9biei R\xc4\x83s\xc4\x83ritene, inclusiv a ora\xc8\x99ului Liov, \xc8\x99i a celei mai mari p\xc4\x83r\xc8\x9bi a regiunii Vol\xc3\xa2nia. Regiunile acestea aveau o suprafa\xc8\x9b\xc4\x83 de aproape 135.000\xc2\xa0km\xc2\xb2, iar noua frontier\xc4\x83 era plasat\xc4\x83 la o distan\xc8\x9b\xc4\x83 medie de 250\xc2\xa0km est de Linia Curzon. Noua frontier\xc4\x83 a fost recunoscut\xc4\x83 \xc3\xaen 1923 de c\xc4\x83tre Liga Na\xc8\x9biunilor \xc8\x99i confirmat\xc4\x83 de o serie de acorduri bilaterale polono-sovietice. \xc3\x8en teritoriile anexate au fost organizate mai multe voievodate - Wo\xc5\x82y\xc5\x84, Polesie \xc8\x99i Wilno._NEWLINE_Atitudinea fa\xc8\x9b\xc4\x83 de extinderea teritoriului na\xc8\x9bional poate fi un criteriu de \xc3\xaemp\xc4\x83r\xc8\x9bire a politicienilor polonezi \xc3\xaen dou\xc4\x83 categorii: a celor care ap\xc4\x83rau restaurarea statului polonez pe baza fostelor teritorii ocupate \xc3\xaen apus, pe de o parte, \xc8\x99i a celor care erau ap\xc4\x83r\xc4\x83torii rena\xc8\x99terii statului pe baza fostelor teritorii ocupate \xc3\xaen r\xc4\x83s\xc4\x83rit, pe de alt\xc4\x83 parte. Principalul reprezentant al primului curent de la \xc3\xaenceputul secolului al XX-lea a fost Roman Dmowski, un adept al mi\xc8\x99c\xc4\x83rii panslave, care era sus\xc8\x9bin\xc4\x83torul definirii grani\xc8\x9belor estice pe baza principiului etnografic \xc8\x99i pe organizarea rezisten\xc8\x9bei \xc3\xaempotriva unui inamic mai puternic dec\xc3\xa2t Rusia, adic\xc4\x83 \xc3\xaempotriva Germaniei. Cel mai important reprezentant al celui de-al doilea grup a fost Jozef Pilsudski, un socialist n\xc4\x83scut \xc3\xaen gubernia Vilna, regiune anexat\xc4\x83 de Imperiul Rus \xc3\xaen 1795 \xc3\xaen timpul celei de-a treia \xc3\xaemp\xc4\x83r\xc8\x9bire a Poloniei. Din punct de vedere politic, el visa la restaurarea fostei uniuni polono-lituaniene \xc8\x99i crearea unei mari coali\xc8\x9bii a statelor amenin\xc8\x9bate de expansionismul rus (Mi\xc4\x99dzymorze). Profit\xc3\xa2nd de o serie de factori favorabili \xe2\x80\x93 pr\xc4\x83bu\xc8\x99irea Imperiului Rus dup\xc4\x83 Revolu\xc8\x9bia Rus\xc4\x83 din 1917, \xc3\xaenfr\xc3\xa2ngerea armatelor ruse de c\xc4\x83tre cele ale Imperiului German \xc8\x99i semnarea tratatului de la Brest-Litovsk, declan\xc8\x99area R\xc4\x83zboiului Civil Rus \xe2\x80\x93 Pilsudski s-a folosit de for\xc8\x9ba militar\xc4\x83 \xc3\xaentr-o \xc3\xaencercare de realizarea viziunilor sale politice \xc8\x99i a implicat \xc8\x9bara \xc3\xaen R\xc4\x83zboiul Polono-Sovietic]].\n_START_SECTION_\nAl Doilea R\xc4\x83zboi Mondial\n_START_PARAGRAPH_\nTermenii pactului Molotov-Ribbentrop din august 1939 prevedeau \xc3\xaemp\xc4\x83r\xc8\x9birea Poloniei de-a lungul liniei r\xc3\xa2urilor San, Vistula \xc8\x99i Narew. Noua linie de demarca\xc8\x9bie era mult mai la vest dec\xc3\xa2t Linia Curzon \xc8\x99i oferea Uniunii Sovietice controlul asupra regiunilor Lublin \xc8\x99i a celor din imediata vecin\xc4\x83tate a Varo\xc8\x99oviei. \xc3\x8en septembrie, dup\xc4\x83 \xc3\xaenfr\xc3\xa2ngerea de c\xc4\x83tre germani a polonezilor, URSS a anexat teritoriile de la est de Linia Curzon \xc8\x99i \xc3\xaen plus regiunile Bia\xc5\x82ystok \xc8\x99i Gali\xc8\x9bia R\xc4\x83s\xc4\x83ritean\xc4\x83. Teritoriile de la est de aceast\xc4\x83 linie au fost incorporate \xc3\xaen Belarusia \xc8\x99i Ucraina Sovietice. Un mare num\xc4\x83r de polonezi \xc8\x99i evrei din aceste regiuni au fost deporta\xc8\x9bi \xc3\xaen zonele interioare ale Uniunii Sovietice. Dup\xc4\x83 declan\xc8\x99area Opera\xc8\x9biunii Barbarossa, aceste teritorii au trecut sub controlul Germaniei Naziste. \xc3\x8en timpul ocupa\xc8\x9biei naziste, aproape \xc3\xaentreaga popula\xc8\x9bie evreiasc\xc4\x83 din regiune a fost deportat\xc4\x83 sau ucis\xc4\x83 de c\xc4\x83tre nazi\xc8\x99ti._NEWLINE_\xc3\x8en 1944, Armata Ro\xc8\x99ie a recucerit regiunile r\xc4\x83s\xc4\x83ritene ale Poloniei \xc8\x99i i-a alungat pe germani. Sovieticii au declarat mai apoi \xc3\xaen mod unilateral o nou\xc4\x83 frontier\xc4\x83 dintre URSS \xc8\x99i Polonia al c\xc4\x83rei traseu urm\xc4\x83rea \xc3\xaen general Linia Curzon. Guvernul polonez \xc3\xaen exil de la Londra s-au opus  recunoa\xc8\x99terii oficiale a noii frontiere, iar liderii occidentali Roosevelt \xc8\x99i Winston Churchill au \xc3\xaencercat s\xc4\x83 \xc3\xael conving\xc4\x83 pe Stalin s\xc4\x83 se r\xc4\x83zg\xc3\xa2ndeasc\xc4\x83, cel pu\xc8\x9bin \xc3\xaen privin\xc8\x9ba ora\xc8\x99ului Lviv, dar Stalin a r\xc4\x83mas ferm pe pozi\xc8\x9bie \xc8\x99i a refuzat orice compromis.  \xc3\x8en timpul Conferin\xc8\x9bei de la Ialta, Stalin a \xc3\xaentrebat retoric \xe2\x80\x9eVre\xc8\x9bi s\xc4\x83 \xc3\xaei spun poporului rus c\xc4\x83 sunt mai pu\xc8\x9bin rus dec\xc3\xa2t Lordul Curzon?\xe2\x80\x9d. Aceast\xc4\x83 ultim\xc4\x83 versiune a Linie Curzon a devenit astfel frontiera recunoscut\xc4\x83 de c\xc4\x83tre Alia\xc8\x9bii occidentali \xc3\xaen iulie 1945._NEWLINE_Dup\xc4\x83 pr\xc4\x83bu\xc8\x99irea Uniunii Sovietice \xc3\xaen 1991, Linia Curzon a devenit frontiera r\xc4\x83s\xc4\x83ritean\xc4\x83 a Poloniei cu Lituania, Belarus \xc8\x99i Ucraina.\n_START_SECTION_\nCompozi\xc8\x9bia etnic\xc4\x83 a popula\xc8\x9biei de la est de Linia Curzon\n_START_PARAGRAPH_\n\xc3\x8en problema compozi\xc8\x9biei etnice a acestei regiuni, cifrele diferite func\xc8\x9bie de surs\xc4\x83. \xc3\x8entr-un articol din 1944, ziarul The Times estima c\xc4\x83 la este de Linia Curzon locuiau \xc3\xaentre 2,2 \xc8\x99i 2,5 milioane de polonezi. O estimare apropiat\xc4\x83 (sub 2,5 milioane de polonezi) a fost dat\xc4\x83 de istoricul E. H. Carr. Istoricul  Yohanan Cohen a estimat c\xc4\x83 \xc3\xaen teritoriile pe care Polonia le-a cucerit dup\xc4\x83 Pacea de la Riga locuiau aproximativ 12 milioane de oameni, din care 5 milioane de polonezi, 3,5 \xe2\x80\x93 4 milioane de ucraineni, 1,5 milioane de belaru\xc8\x99i \xc8\x99i 1,3 milioane de evrei._NEWLINE_\xc3\x8en timpul celui de al doilea r\xc4\x83zboi mondial, politicienii au dat estim\xc4\x83ri diferite ale num\xc4\x83rului de polonezi care locuiau la est de Linia Curzon. Popula\xc8\x9bia polonez\xc4\x83 din regiune avea s\xc4\x83 fie afectat\xc4\x83 de evacu\xc4\x83rile, expulz\xc4\x83rile \xc8\x99i coloniz\xc4\x83rile din timpul r\xc4\x83zboiului. Winston Churchill afirma la un moment dat c\xc4\x83 \xe2\x80\x9e3 p\xc3\xa2n\xc4\x83 la 4 milioane de polonezi sunt la est de Linia Curzon\xe2\x80\x9d. Premierul guvernului polonez \xc3\xaen exil, Stanis\xc5\x82aw Miko\xc5\x82ajczyk, afirma c\xc4\x83 popula\xc8\x9bia polonez\xc4\x83 din regiune se ridica la 5 milioane de oameni._NEWLINE_Ucrainenii \xc8\x99i polonezii formau cele mai numeroase grupuri etnice din regiune. Ucrainenii \xc8\x99i belaru\xc8\x99ii \xc3\xaempreun\xc4\x83 \xc3\xaei dep\xc4\x83\xc8\x99eau din punct de vedere numeric pe polonezi \xc3\xaen regiunile sudice. Popula\xc8\x9bia urban\xc4\x83 era \xc3\xaen principal polonez\xc4\x83 sau vorbitoare de limb\xc4\x83 polonez\xc4\x83 (evrei poloniza\xc8\x9bi), \xc3\xaen vreme ce regiunile rurale aveau un caracter predominant ucrainean sau belarus._NEWLINE_La \xc3\xaenceputul secolului al XX-lea, regiunile rurale din Kresy erau locuite \xc3\xaen principal de ucraineni \xc8\x99i belaru\xc8\x99i, \xc3\xaen vreme ce ora\xc8\x99ele, \xc3\xaen particular Lviv \xc8\x99i Vilnius, aveau o majoritate polonez\xc4\x83. Dup\xc4\x83 masivele deport\xc4\x83ri ale polonezilor din 1939\xe2\x80\x931941 (vede\xc8\x9bi \xc8\x99i: Minoritatea polonez\xc4\x83 din Uniunea Sovietic\xc4\x83) \xc8\x99i Holocaustul evreilor, popula\xc8\x9bia polonez\xc4\x83 sau a celor vorbitori de limb\xc4\x83 polonez\xc4\x83 a sc\xc4\x83zut \xc3\xaen mod considerabil. Ora\xc8\x99ele Wilno, Lw\xc3\xb3w, Grodno \xc8\x99i alte c\xc3\xa2teva mai aveau \xc3\xaenc\xc4\x83 o popula\xc8\x9bie important\xc4\x83 polonez\xc4\x83 \xc3\xaen timpul r\xc4\x83zboiului. Dup\xc4\x83 1945, popula\xc8\x9bia polonez\xc4\x83 de la r\xc4\x83s\xc4\x83rit de noua grani\xc8\x9b\xc4\x83 sovieto-polonez\xc4\x83 a avut de ales \xc3\xaentre emigrare \xc8\x99i dezna\xc8\x9bionalizare._NEWLINE_Cercet\xc4\x83ri de dat\xc4\x83 recent\xc4\x83 au demonstrat c\xc4\x83 la est de Linia Curzon au tr\xc4\x83it aproximativ 3 milioane de polonezi, dintre care \xc3\xaentre 2,1 milioane \xc8\x99i 2,2 milioane de persoane au murit, au fugit, au emigrat sau au fost coloniza\xc8\x9bi \xc3\xaen teritoriile cedate Poloniei de c\xc4\x83tre Germania. \xc3\x8en ciuda emigra\xc8\x9biei \xc8\x99i expulz\xc4\x83rilor, mai exist\xc4\x83 \xc3\xaen Belarus o minoritate polonez\xc4\x83 de aproximativ 500.000 de oameni. Ora\xc8\x99e precum Vilnius sau Grodno au \xc3\xaen continuare o minoritate polonez\xc4\x83 semnificativ\xc4\x83 ca num\xc4\x83r. Satul Sapotskin din Belarus este locuit aproape \xc3\xaen totalitate de polonezi.\n_START_SECTION_\nCompozi\xc8\x9bia etnic\xc4\x83 a popula\xc8\x9biei de la vest de Linia Curzon\n_START_PARAGRAPH_\nLa vest de Linia Curzon, popula\xc8\x9bia polonez\xc4\x83 forma majoritatea absolut\xc4\x83 \xc3\xaen centrele urbane, dar nu \xc8\x99i \xc3\xaen zonele rurale. \xc3\x8en regiunea ora\xc8\x99ului Bia\xc5\x82ystok se afl\xc4\x83 un num\xc4\x83r mare de sate cu popula\xc8\x9bie de origine belarus\xc4\x83. O situa\xc8\x9bie asem\xc4\x83n\xc4\x83toare este \xc3\xaent\xc3\xa2lnit\xc4\x83 \xc3\xaen jurul ora\xc8\x99ului Che\xc5\x82m, dar de aceast\xc4\x83 dat\xc4\x83 satele sunt \xc3\xaen principal ucrainene. Sate cu popula\xc8\x9bie ucrainean\xc4\x83 sunt de asemenea \xc3\xaent\xc3\xa2lnite \xc3\xaen extremitatea sudic\xc4\x83 a Poloniei. Cea mai mare parte a popula\xc8\x9biei ucrainene a fost mutat\xc4\x83 cu for\xc8\x9ba \xc3\xaen Teritoriile Recuperate din Silezia, Pomerania, regiunea Lubusz, Varmia \xc8\x99i Mazuria dup\xc4\x83 \xc3\xaencheierea celui de-al Doilea R\xc4\x83zboi Mondial \xc3\xaen timpul Opera\xc8\x9biunii Vistula.'